Пак битият учител е виновен

Днес радио „Хоризонт” информира за поредното насилие от ученици над преподавател. Пострадалата този път е пловдивска учителка по английски език. Ето цялото съобщение:
„Учителка по английски от Гимназията по хранителни технологии в Пловдив е била бита и заплашвана с изнасилване от свои ученици от трети курс по време на час, оповестиха от общинската комисия за борба с противоообществените прояви. От комисията уточниха, че инцидентът е станал преди 10-тина дни.
Преподавателката е била обиждана и ритана от учениците и е имала синини по гръдния кош. Тя обаче не се е обърнала към полицията или прокуратурата, а се е оплакала само пред общинската комисия за борба с противоообществените прояви. Съобщила е и на директора на гимназията Владимир Милушев, който наредил проверка на работата й с обвинение за некачествено справяне със задълженията й.
Днес директорът потвърди за инцидента. По думите му вина за случилото се имат и двете страни. Какви ще бъдат санкциите спрямо тях ще се решава утре на педагогически съвет.”
От пловдивски сайт научих, че въпросната гимназия се счита за една от най-реномираните. Наскоро директорът Милушев е показал на гости от общинския съвет „постиженията на гимназията по проекти на различни програми – Леонардо Да Винчи, ФАР и Коменски. В гимназията завършват високо образовани специалисти, ценени и търсени в редица европейски държави – Холандия, Германия и други. Нивото на обучение е високо, защото училището разполага с модерна лаборатория, работилници и с висококвалифицирани преподаватели”.

И така, в една гимназия с традиции и претенции за елитност ученици ритали в гърдите до посиняване учителката си и я заплашвали с изнасилване (значи става дума за млада учителка). Директорът назначил не каква да е проверка, а такава с обвинение за некачествено справяне със задълженията й, като още преди проверката заявява, че и двете страни имат вина. Първият въпрос, който всеки би задал, е какво всъщност ще уточнява проверката: как е протекъл побоят или какво е качеството на работата на учителката. Ако е второто, то г-н Директорът е трябвало да знае за качеството на преподаването на английски език преди да се развихрят биячите. Защото за самия побой вината на учителката може да е само една: че не си е носела средство за самозащита в класната стая – електрошокова палка, шпрей или газов пистолет.
В краткото съобщение впечатлява разбира се и това, че побоят е станал преди 10 дни и едва утре учителският съвет щял да решава какво становище да вземе. През тези 10 дни навярно биячите са продължили да се гаврят с учителката (ако тя изобщо е имала морална сила да продължи да отива на работа разбира се). Това, струва ми се, е световен рекорд по забавена реакция! И по липса на солидарност.
Аз съм от старото поколение учители. По причини, които не им е тук мястото да се коментират, съм бил лашкан в почти всички петрички училища. Всички директори, които съм имал, си приличаха по едно: понеже нямаха идея как да повишат дисциплината на учениците, правеха най-лесното – „стягаха” учителите. Непрекъснато ни внушаваха, че „учениковата личност” е някаква свещена крава, която трябва да се пази на всяка цена. Социалният статус на учителя година след година неотклонно вървеше надолу. Резултатът е повече от логичен: в миналата кандидат-студентска кампания педагогическата специалност е на последно място сред пожеланите (сведенията са от ЮЗУ-Благоевград, но едва ли в другите ВУЗ картината е по-различна).
Та ето какво ми се иска да кажа да пловдивските учители, които утре ще заседават. Вашият директор, колеги, трябва да е съвсем глупав, за да не разбира колко е опасно това заиграване с правата на учениците, включително с правата на кретените-биячи. Трябва обаче да знаете, че решението, което ще вземете, засяга не само вас, а всички български учители. Става дума за авторитета на професията! Каквото, ама каквото и да е сгрешила вашата колежка, не може да бъде наказвана с бой в класната стая. Това е изключително тежко провинение, за което не може да има друго наказание, освен изключване.

Представете си, че вашите бабаити бяха ритали в гърдите полицай например, или общински служител. Първото нещо, което щеше да им се случи, е един хубав бой в мазето на полицейския участък. И чак тогава началникът щеше да нареди да се извърши проверка. Може би знаете с каква упоритост колегите на благоевградските полицаи, които пребиха до смърт Чората, а също прокурорите и съдиите ги защитаваха? Така е във всички професии. Само учителите не са се научили да бранят честта на гилдията!
